נץ אדום-חזה

נץ אדום-חזה (שם מדעי: Accipiter toussenelii) הוא נץ החי במערב אפריקה, הקרוי על שם חוקר הטבע הצרפתי אלפון טוסנל. לרוב, נץ זה נחשב כתת-מין של הנץ האפריקאי, אך יש הטוענים שיש לסווגו כמין נפרד.

סיווג ותת-מינים 
הנץ אדום-החזה נחשב למין נפרד, בהתאם למדריך על ציפורים בעולם (Handbook of the birds of the World) מאת ז'וזף דל חויו ועל פי מקורות נוספים. לפי סיווג זה אם מתייחסים לנץ אדום-חזה כמין, ניתן לחלקו לשתי קבוצות תת-מינים: הניצים המזרחיים (Accipiter toussenelii ו- Accipiter canescens), המצויים בין אגן הקונגו לדרום קמרון, והניצים המערביים (Accipiter macroscelides ו- Accipiter lopezi), המצויים בביוקו ובמערב קמרון.

יחד עם זאת, לרוב מתייחסים לנץ אדום-החזה כחלק מהמין של הנץ האפריקאי. זאת משום ששתי הקבוצות השתלבו זו בזו, וכן עקב הגיוון הרב בין פרטים בכל קבוצה.

אזורי תפוצה ומחייה 
נצים אדומי-חזה חיים ביערות ומנגרובים ליד נהרות וביצות. ניתן למצוא אותם גם במטעים, פארקים וגנים. הם לא נודדים, למעט בתפוצתם של הצעירים.

תפוצתו של נץ זה ותפוצתו של הנץ האפריקאי חופפות במערב אוגנדה ובדרום מזרח קונגו.

תיאור 
מוטת הכנפיים של הנץ היא 18.3-20.3 סנטימטרים עבור הזכרים, ו- 20.4.24.3 סנטימטרים עבור הנקבות. אורך גופם של נצים אדומי-חזה הוא כשישים אחוז ממוטת כנפיהם. יש הבדל ניכר בין משקלם של הזכרים, השוקלים 150-235 גרם, ובין משקלן של הנקבות, השוקלות 170–265 גרם. לניצים הבוגרים עיניים ורגליים בצבעי צהוב-כתום.

בתת-המינים המזרחיים, אצל הבוגרים, פלג הגוף העליון אפור כהה, ופלג הגוף התחתון אדום-חום ולבן. כמו כן, הזנב מאופיין בגווני שחור עם סימנים לבנים גדולים. לעומת זאת, אצל הגוזלים, פלג הגוף העליון שחור וללא סימנים, ואילו פלג הגוף התחתון לבן.

בתת-המינים המערביים, אצל הבוגרים, פלג הגוף העליון כהה גם הוא, אולם מופיעים גם צווארון אפור ופלג גוף תחתון אדום-חום ואפור. אצל הגוזלים, פלג הגוף העליון שחור-חום, ופלג הגוף התחתון לבן ומלווה בסימנים חומים.

מצב שימור ורבייה 
אוכלוסיית הנץ אדום-החזה מתדלדלת, ככל הנראה כתוצאה מירידה באזורי המחיה. יחד עם זאת, הנץ יכול להתאקלם במהירות, ועדיין נפוץ מאוד.

עונת הרבייה של הנץ אדום-החזה מתחילה בחודש יולי או באוגוסט, ומסתיימת בחודש פברואר. בניגוד לנץ האפריקאי, הנץ אדום-החזה עף בלהקות לעיתים רחוקות. הנצים בונים את קיניהם על ענפים ובפיצולי גזע של עצים גדולים, 6-20 מטרים מעל הקרקע, ומחביאים אותם בעזרת עלים וגפנים. הקן בנוי ממקלות ומרופד בעלים. הנקבה מטילה שתיים או שלוש ביצים (ולעיתים רחוקות ביצה אחת או ארבע). כמו אצל רוב הנציים, הנקבה דוגרת על הביצים ומטפלת בגוזלים, בעוד הזכר צד עבור מזון. כשהגוזלים גדלים, הנקבה מתחילה לצוד גם היא. הדגירה נמשכת בין ארבעה לחמישה שבועות, והגוזלים לומדים לעוף תוך 32 עד 36 ימים. כשנה לאחר לידתם, הגוזלים משירים את נוצותיהם ומגדלים נוצות של בוגרים.

תזונה 
הנץ אדום-החזה ניזון בעיקר מצפרדעים ומסרטנים החיים במים מתוקים. הוא אוכל חרקים גדולים לעיתים קרובות יותר מאשר הנץ האפריקאי, ובנוסף לכך, אוכל גם לטאות, תולעים, יונקים ועופות קטנים. הוא צד לאורך היום, וגם בשעות הזריחה והשקיעה. כדי לתפוס טרף, הנץ מסתתר במארב בין עצי חופת היער או בסמוך לשבילים ולגופי מים. הוא עף במהירות בין העצים על מנת להפתיע את הטרף שלו.

קישורים חיצוניים

הערות שוליים